
Kapittel en

Et desperat skrik runget ut av de sprakende laptop-høyttalerne. Skriket ble umiddelbart dempet, og så ble det stille.

Langsomt kikket Grace bort på Kitt. Hun satt på kanten av sengen i internatrommet til Grace, som hun var blitt tildelt av administrasjonen ved Venerable Bede’s Vocational Academy i Durham. I hemmelighet moret Grace seg over kontrasten mellom pertentlige Kitt og det kitsch-kule Powerpuff Girls-dynetrekket hun hadde tatt med seg fra Leeds. Men hvis hun røpet det, ville Kitt flyttet seg, og denne noe komiske utsikten var det eneste som distraherte henne fra den morbide historien om hva som hadde skjedd med Jodie Perkins året før. Etter bare fire uker på universitetet.

«Ja, det skriket kan gi hvem som helst mareritt. Hvordan fikk du høre om dette?» spurte Kitt og rynket pannen.

«Jeg måtte vært døv og blind hvis jeg ikke visste om det. Det er alt førsteårsstudentene klarer å snakke om. De fikk aldri tak i overfallsmannen, så alle lurer på hvem som blir den neste. Om en av oss kommer til å bli tatt og forsvinne, akkurat som henne.»

Kitt stirret et øyeblikk på sin forhenværende assistent. Grace hadde jobbet sammen med henne på Vale of York University Library før hun begynte på bibliotekarstudiet her på Venerable Bede’s. «Og du kom bare tilfeldig over dette opptaket?»

«Ikke egentlig,» medga Grace og strøk en brun krøll bak øret. «Universitetet har en studentradio. Det var i opptaktsarkivet deres.»

«Ikke si at du hacket deg inn,» sa Kitt og lukket øynene, som om det kunne skjerme henne mot det uunngåelige svaret til Grace.

«Passordet deres var VENERABLEBEDE2020. Kom igjen, du kan ikke kalle det hacking. Jeg har sett mer ugjennomtrengelige wifi-passord på puber.»

Kitt åpnet øynene og ristet vagt på hodet. «Bare husk at jeg ikke betaler kausjonen din når du blir tatt.»

De to kvinnene vekslet et blikk. Begge visste at når Graces uregjerlige tendenser til slutt ville få henne buret inne, kom det definitivt til å være Kitt som stilte med kausjonen. Tross alt kunne jo ikke Grace ringe foreldrene sine, spesielt ikke etter det som hadde skjedd den sommeren.

«Spill det av igjen,» ba Kitt.

Grace trakk pusten dypt og stålsatte seg for å høre den noe urovekkende lydfilen en gang til. Det var ikke akkurat koselig søndagslytting. Grace antok at Kitt hadde gode grunner til å be om reprise, så hun adlød og klikket på play-knappen.

«Du hører på Castle Rock FM, en radiostasjon for studenter og av studenter, og jeg er Randy Hobbs.» Programlederens stemme var ekkel og glatt, nesten søtladen nok til at Grace måtte krympe seg. Hun hadde hørt dette klippet fem ganger allerede, og stemmen til DJ-en hadde ikke blitt noe mindre irriterende. «Førsteårsstudentene der ute kjenner kanskje til den neste innringeren vår, mekanikerstudenten Jodie Perkins. Hun tok kontakt med oss i programmet fordi hun sier at hun har avdekket en hemmelighet som kommer til å ryste hele miljøet på Venerable Bede’s. Litt av en påstand etter bare fire uker her. Vi har henne direkte på linjen nå. Hallo, Jodie?»

«Randy?» Jodie uttalte navnet til DJ-en nesten skingrende, og man kunne høre en raslende lyd, som om hun løp og telefonen beveget seg opp og ned mens hun gjorde det.

«Ja, Jodie, vi hører deg. Er alt i orden i din ende av linjen? Jeg har forstått det sånn at du har noe å fortelle oss om en ganske viktig person her ved Venerable Bede’s.»

«Ja,» sa Jodie. Den raslende lyden ble langsommere, før den forsvant. Hun pustet inn i telefonen som om hun prøvde å få igjen pusten. «Dette kommer nok ikke som en overraskelse på noen med tanke på hvordan ting er her på Venerable Bede’s, men jeg har gravd litt, og nå har jeg bevis på at … at … hva? Nei … Hva gjør du her?»

«Jodie, er alt i orden?» spurte Randy insisterende.

«Nei! Det er … Sssssss …» var alt Jodie fikk sagt, før man hørte en skubbelyd, og deretter det rallende skriket de kjente altfor godt.

Det gikk et øyeblikk før Kitt sa noe igjen.

«Hva var den lyden på slutten der? Det hørtes ut som om hun hveste mellom tennene.»

«Jeg vet ikke,» sa Grace. «Det virket som om hun prøvde å si noe. Et navn kanskje?»

«Og politiet klarte aldri å finne Jodie, eller et lik?»

«Ingenting. Politiet kunne ikke engang fastslå at det hadde skjedd et mord. Ikke noe lik. Ingen tekniske beviser på basketak.»

«Hva med vitner?» spurte Kitt.

«Det var ingen som meldte seg. Randy Hobbs jobber nattskiftet. Det hele skjedde tidlig i morgentimene en onsdag. Det er ikke mange som er ute og går på den tiden.»

«Men hun snakket åpenbart med en eller annen på slutten av det klippet, sannsynligvis en overfallsperson. Det i seg selv er i det minste bevis på at hun kjempet.»

«Jeg kjenner ikke til alle detaljene, men vi hører ikke stemmen til den andre personen, så vi vet ikke hva som foregikk i hennes ende av telefonlinjen. Hun skriker, men hun kan ha gjort det mens hun løp fra vedkommende som var der, og kanskje hun kom seg unna og forsvant. Vi vet ikke om den hun snakket med, fikk tak i henne eller gjorde noe fysisk med henne i det hele tatt.»

«Vi vet det ikke, men det at hun er forsvunnet, kan tyde på det,» sa Kitt. «Det er tragisk, Grace, særlig med tanke på hvor ung jenta var, men jeg vet ikke helt hva jeg kan hjelpe til med på dette stadiet.»

Grace satte øynene i Kitt. «Ikke prøv deg. Blant dem jeg kjenner, er du den som er mest kvalifisert til å finne ut av dette.»

«Jeg ville ikke latt Mal høre deg si det hvis jeg var det,» sa Kitt med et festlig, lite smil.

«Gjengen til inspektør Halloran har allerede prøvd å løse denne saken. Det er vår tur nå.»

«Men det går ikke etter tur under etterforskninger. Og jeg vet ikke om det er helt passende å kalle politiet ‘gjengen til Halloran’ heller …»

Grace la armene i kors. «Jeg trodde du tok den sertifiseringen som privatetterforsker for å hjelpe folk?»

«Jeg gjorde det, men privatetterforskere hjelper klientene sine. Betalende klienter.»

«Jaha? Mener du at du ikke vil jobbe med denne saken fordi du ikke kan tjene noe på den?»

Kitt sukket så lavt at man nesten ikke hørte det. Nesten ikke. «Det handler ikke om fortjeneste. Det handler om kostnader. Beklager at jeg ikke vil kaste bort penger på en Grace Edwards-organisert bomtur. Jeg er bare i startfasen med selv det mest grunnleggende utstyret. Apropos det, er dette grunnen til at du ba meg ta med utstyret mitt? Jeg trodde du bare ville leke med det.»

«Vel, man kan ikke klandres for at man har lyst til å se på en kaffekoppholder som egentlig er et kamera, men sjansen til å leke med spiondingser er ikke like viktig som at en ung jente er savnet, muligens død.»

«Det er en fryktelig sak, helt fryktelig, men det vil kreve mye større ressurser enn mine hvis man skal nøste opp i en tråd som stanset for et år siden. I sånne saker som dette, når en så ung person har forsvunnet, har man et ansvar for å behandle offerets etterlatte med varsomhet. Man kan ikke uten videre storme inn og røske opp i minner.»

«Jeg mener ikke at vi skal gjøre det, men vi må da kunne starte et eller annet sted. De begrensede ressursene gjør bare saken til en større kreativ utfordring, synes du ikke? Og uansett trodde jeg du ville starte opp ditt eget byrå?»

«Det vil jeg fortsatt.»

«Vel, du kommer aldri til å kunne jobbe deltid på biblioteket og ha råd til å være boknarkoman hvis du ikke har bygget deg opp et rykte som en hardkokt detektiv. Sjansen for at du klarer det ved å spionere på et par utro ektefolk rundt om i York, er liten.»

«Å jaså,» parerte Kitt med et megetsigende blikk. «Og du har en bedre plan, antar jeg?»

«Du vil definitivt gjøre deg bemerket hvis du løser en henlagt sak som forsvinningen til Jodie Perkins.»

Kitt rynket på nesen med et tvilende ansiktsuttrykk.

«Ikke tving meg til å vise deg YouTube-videoen der foreldrene til Jodie ber om informasjon. Den er hjerteskjærende,» sa Grace. Hun lot være å fortelle at hun hadde grått av videoen i minst ti minutter etter at hun hadde sett den. «Kjære Jodie, vi vet at du er der ute et sted,» hadde moren til Jodie sagt. «Vi skal ikke la deg bli enda en av de tapte jentene som aldri blir funnet. Vi kommer aldri til å gi opp.»

Grace ville når som helst ha grått en tåre eller to av en forelder som ba så inderlig om å få datteren hjem igjen, men akkurat nå traff det et ekstra sårt punkt i henne. Det var seks uker siden hun engang hadde snakket med sin egen mor i telefonen. Hun hadde prøvd å overbevise seg selv om at det var en bra ting. At litt tid fra hverandre endelig ville få moren til å forstå at Grace aldri kom til å bli så lydig som tradisjonen forventet av en ung, indiskættet kvinne. Når det var sagt, trodde hun at absolutt alle ville ha lengtet etter familien sin etter å ha sett appellen fra ekteparet Perkins på TV.

Livet i Durham hadde føltes mer avskjermet enn hun hadde forventet. Hun var isolert fra vennene sine i York og Leeds, FaceTime var ikke helt det samme som å møtes på puben eller å danse på et lokalt utsted, og hun hadde ikke fått skikkelig kontakt med noen her ennå. Følelsen av å være avskåret ble ikke akkurat bedre av at Durham var en egen liten halvøy omgitt av elven Wear. En TV-appell fra foreldre som prøvde å finne sin forsvunne datter, hadde grundig brutt ned restene av forsvarsverkene til Grace.

«Det trengs ikke,» sa Kitt og brøt inn i tankene til Grace. «Jeg kan bare forestille meg hva foreldrene hennes gjennomgikk, og det er derfor jeg nødig vil rippe opp i gamle sår. Har ikke du uansett nok å drive med uten at du skal kaste deg inn i en privatetterforskning? Vanligvis vil du være med på sånt fordi du har lite spenning i livet, men du har nettopp begynt på et nytt studium på et nytt universitet i en ny by. Jeg kan ikke tenke meg at du mangler ting å bruke tiden din på.»

«Ja, jeg er travel nok med universitetet, men da jeg hørte hva som hadde skjedd med denne jenta, så … vel, det har gnagd i meg.»

Rynkene i pannen til Kitt ble dypere.

«Jeg vet at jeg spøkte med at alle tror de kommer til å bli den neste som blir knertet, men helt ærlig er jeg oppriktig bekymret for at noen tok denne jenta og gjorde noe med henne, og at det samme kan skje med en annen. Jeg vet du sier at vi ikke burde rippe opp i gamle sår, og jeg skjønner det. Men når foreldre ikke vet hva som har skjedd med barnet deres, tror du virkelig at et sånt sår noen gang gror?»

«Nei, sikkert ikke,» medga Kitt.

«Vi trenger ikke å faktisk involvere foreldrene til Jodie før vi vet om vi har noe konkret å basere oss på. Er det ikke verdt et forsøk hvis vi kan finne noe som kan gi dem en avslutning?»

«Du har rett, det er det. Og hvis du er oppriktig bekymret, setter også det saken i et nytt lys.»

«Unnskyld, sa du nettopp at jeg hadde rett? Kan jeg få det skriftlig?»

«Ååå, gi deg!» sa Kitt. «Kanskje jeg bare jatter med deg så du ikke skal begi deg ut på en egen etterforskning – som du sikkert ville laget et salig rot av uten min veiledning. Dessuten er det sant at utroskapssaker ikke akkurat er stimulerende jobb, selv om det er det jeg har levd av så langt.»

«Så du vil hjelpe meg?»

«Hvis du får noe fred i sjelen av det, skal jeg ta en titt. Men jeg kan ikke love at jeg kan løse denne saken. Ikke misforstå, jeg er dyktig. Og min encyklopediske kunnskap har kommet godt med under lignende etterforskninger.»

Grace prøvde å ikke le av skrytingen til Kitt. Hun visste hvordan den forhenværende sjefen hennes så ut når hun ble engasjert i en etterforskning, og hun hadde ikke tenkt å stagge entusiasmen hennes.

«Men jeg vil ikke at du skal ha noen forhåpninger. Jeg skal bare være i byen til onsdag, så jeg har tre små dager før jeg må tilbake til biblioteket. Jeg kan fortsette å undersøke det de neste ukene, men ting vil sikkert gå langsommere etter det. Jobben har en tendens til å ta over.»

«Jeg er sikker på at tre dager er mer enn nok til at mesterdetektiven Kitt Hartley finner et viktig spor!»

«Hvis du kaller meg det igjen, drar jeg hjem med det samme,» truet Kitt, men et lite smil avslørte at hun kanskje kunne begynt å like navnet hvis hun fikk sjansen. «Jeg fikk nok tyn for å dra hit i det hele tatt, uten at du skal gjøre det verre med tåpelige kallenavn.»

«Stemmer, det. Du får egentlig ikke ta ferie i oktober fordi det er så travelt. Prøvde Michelle å krige med deg?»

«Selvfølgelig gjorde hun det. Men jeg stengte mesteparten av det ute ved å se Jane Eyre-miniserien fra 2006 inni hodet. Det hjalp litt. Men du må skjønne at uansett om jeg hadde hatt en måned på meg, ligger sporet dødt nå, og … og … Grace!»

«Hva?» sa Grace, men da hun oppdaget hvor blikket til Kitt var rettet, måtte hun legge en hånd over munnen for å dempe humringen.

«Hvorfor har du det teite bildet av meg på nattbordet?» Kitt pekte på et fotografi som Grace hadde rammet inn. Hun hadde tatt det for evigheter siden, ikke lenge etter at hun begynte å jobbe som assistent for Kitt. På bildet gapte Kitt over et stort stykke av den hjemmelagde ingefærkaken sin. Grace hadde stilt opp rammen på nattbordet før Kitt skulle komme, som en spøk, og når sant skulle sies, var hun litt skuffet over at Kitt ikke hadde lagt merke til det raskere. Hun hadde ankommet for en halvtimes tid siden, og Grace likte ikke å vente når hun gledet seg til noe.

«Jeg vet ikke hvorfor du tar den tonen. Jeg får ikke se deg hver dag lenger, og jeg savner det. Du burde være smigret.»

Kitt sendte Grace et skarpt blikk til svar. Men hvis Grace skulle være ærlig mot seg selv, var det ikke egentlig en løgn, bare en mild overdrivelse. Hun hadde savnet Kitt langt mer enn hun viste henne. Selv om hun var glad for å ha fått plass på bibliotekarstudiet her ved Venerable Bede’s – den selvsamme institusjonen hvor Kitt selv hadde studert til bibliotekar – betydde det at hun hadde måttet forlate den eneste familien hun hadde igjen etter at hennes kjødelige familie hadde gjort det klart at de ikke ville ha noe mer med henne å gjøre.

«Hvis du håpet at jeg skulle bli smigret, burde du ha valgt et mer flatterende fotografi,» påpekte Kitt. «Jeg begynner å få mine tvil om det anbefalingsbrevet jeg skrev for at du skulle komme inn her, må jeg si.»

Grace svarte med en lang og dyp humring.

«Du kan gjøre opp for deg ved å si at du i det minste har et utgangspunkt hvor vi kan starte etterforskningen.»

Grace fortsatte å smile og klikket et par ganger på musen. «Finnes det et bedre sted å starte enn med menneskene som aldri sluttet å lete etter henne?»

Grace fulgte med mens Kitt bladde gjennom nettsiden hun hadde funnet frem, hvor foreldrene etterspurte informasjon om Jodies forsvinning. Øverst på siden var det et stort fotografi av Jodie. Med det samme Grace så de store, grønne øynene hennes, hadde hun følt at de bønnfalt henne, og Grace hadde i stillhet lovet at hun ville gjøre alt som sto i hennes makt for å finne henne. Grace var en ung kvinne som plutselig befant seg i fremmede miljøer, så hun hadde blitt ekstra oppmerksom på unge jenter som forsvant og aldri ble funnet igjen. Grace trodde ikke hun kom til å finne frem i sitt eget liv med det første, men hun trodde at hun kunne finne Jodie når hun hadde Kitts hjelp.

«Hvem er denne fyren?» spurte Kitt. Hun pekte på et bilde av en mann som så ut til å være på alder med Grace. Han hadde kort, svart hår som ble holdt tilbakestrøket med hjelp av hårgelé. Grace hadde kikket på denne nettsiden flere ganger før Kitt kom, og ved nærmere ettersyn hadde hun lagt merke til at de dypbrune øynene hadde et iboende såret uttrykk.

«Det er Patrick Howard. Han studerer kriminalitetsforebygging her på tredje året. Han er kanskje det beste førsteleddet vårt hvis vi vil vente med å kontakte foreldrene til Jodie. Han og Jodie var kjærester da hun forsvant.»

«Ungdomskjærlighet? Eller noe mer seriøst?» sa Kitt.

«De var forlovet, og ifølge ryktene har han aldri tilgitt seg selv for at hun forsvant.»

Kitt lente seg fremover for å se nøyere på bildet av Patrick. Hun betraktet ansiktet hans opp og ned flere ganger, gransket alle ansiktstrekkene. «Jeg lurer på,» sa hun til slutt, «om han aldri kom over Jodies forsvinning fordi han var innblandet i det som skjedde med henne.»

